次韻志宏見贈拙軒
作者：李綱
朝代：宋

paragraphs: 梁谿之拙天下絕，六年出入黄金闕。
太官珍膳厭羶肥，謫墮沙陽甘筍蕨。
胸中空洞何所有，羞逐緇塵事奔走。
鷦鷯本是棲一枝，鮒魚何用求升斗。
翻羮觸諱拙誰如，悻悻還慚淺丈夫。
小軒燕處聊自榜，方丈迥覺含空虚。
簿書粗了多暇日，坐看日光搖霽隙。
百年銷沒向此中，金玉滿堂何所益。
不如便作逍遙人，富貴於我如浮雲。
欲知內外孰輕重，何翅鴻毛與萬鈞。
平生習氣未能已，更續春秋修舊史。
馬遷忍恥託空文，欲洗前非徒費水。
虞卿歸隱亦著書，筆墨自可爲歡娱。
心閑意到時一掃，何用寸寸參釐銖。
擴然無事還面壁，禪悅爲牀法爲食。
月光照破客塵空，那有絲毫掛欣戚。
栟櫚好學今所無，返從拙者來問途。
拙翁已拙更何說，萬里清風一輪月。